Deeltitel: wat jy moet weet | George Herald
Deeltitel: wat jy moet weet
Friday, 11 March 2011, 10:21
Mense wat eiendom in 'n deeltitelskema koop moet besef dat hulle nie net 'n huis koop nie, maar ook in die kultuur, ekonomiese status en reëls van die kompleks belê.
Talle kopers ondersoek die bestuur en gedragsreëls van 'n kompleks eers nadat hulle 'n eenheid gekoop en ingetrek het, sê Harcourts Afrika se uitvoerende hoof, Richard Gray. "En dan vind hulle straks tot hul konsternasie dat daar 'n hele paar goed is wat glad nie met hul voorkeure strook nie."
Standaard bestuurs- en gedragsreëls, verduidelik hy, word vervat in bylaes tot die Wet op Deeltitels van 1986. Dit skryf prosedures vir die bestuur en administrasie van deeltitelskemas voor en bepaal verder riglyne vir die gedrag van eienaars sowel as hulle gaste en huurders.
"Individuele skemas kan egter dié reëls wysig – en dit is net hier waar oningeligde kopers hul rieme mag styfloop. Die bestuursreëls dek gewoonlik sake soos verbouing van eenhede, hoe eenhede benut mag word en die oprig van nuwe strukture soos byvoorbeeld motorafdakke.
"Gedragsreëls, aan die ander kant, kan so gewysig word dat eienaars byvoorbeeld tot sekere ure beperk mag word vir die speel van musiek en die reëls kan ook voorskryf wanneer kinders in gemeenskaplike areas mag speel en wanneer die swembad benut mag word – en selfs waar besoekers mag parkeer en of eienaars troeteldiere mag aanhou of nie.
"En aangesien enige veranderings aan die reëls wat by die Aktekantoor geregistreer is net so bindend is as die standaard reëls op eienaars of huurders in 'n skema, is dit noodsaaklik dat voornemende kopers in 'n deeltitelskema sulke reëls goed nagaan voordat hulle 'n finale koopbesluit neem."
Voornemende kopers, sê Gray, behoort vir 'n afskrif van die skema se bestuurs- en gedragsreëls (soms word daarna verwys as huisreëls) te vra wanneer hulle afskrifte van die jongste geouditeerde jaarstate en balanstaat, en die goedgekeurde begroting van die komende jaar aanvra.
"Hulle moet ook seker maak hulle begryp hoe die maandelikse heffings in die skema bepaal word. Gewoonlik word die sogenaamde PQ-formule te gebruik, wat heffings bereken volgens die grootte van 'n eenheid in vergelyking met ander eenhede in die kompleks. Indien die eenheid te koop byvoorbeeld 'n PQ van 0,10 het sal die eienaar 10% van die algehele heffing van die kompleks moet betaal, ongeag van hoeveel mense die eenheid bewoon."